[pic] | COMISIA COMUNITĂŢILOR EUROPENE |

Bruxelles, 26.5.2009

COM(2009) 238 final

2009/0068 (CNS)

Propunere de

DECIZIE A CONSILIULUI

privind alocarea de servicii de intermediere financiară măsurate indirect (SIFMI) pentru stabilirea venitului național brut (VNB) folosit pentru bugetul Comunităților Europene și resursele proprii ale acestora

EXPUNERE DE MOTIVE

INTRODUCERE

„Serviciile de intermediere financiară măsurate indirect” (SIFMI) reprezintă o parte din producția instituțiilor financiare (în general bănci) care nu este furnizată sub formă de vânzări directe de servicii cu un preț fix, ci prin practicarea unei rate mai ridicate a dobânzii pentru împrumuturi decât cea utilizată pentru depozite (diferențialul de dobândă).

Alocarea de SIFMI în cadrul sistemului european de conturi naționale și regionale (SEC 95) a fost definită în Regulamentul (CE) nr. 448/98 al Consiliului din 16 februarie 1998, care a fost completat și a modificat Regulamentul (CE) nr. 2223/96 al Consiliului din 25 iunie 1996 și care a fost pus în aplicare începând cu 1 ianuarie 2005 prin Regulamentul (CE) nr. 1889/2002 al Comisiei din 23 octombrie 2002.

Cu toate acestea, alocarea de SIFMI nu este aplicată în mod automat pentru bugetul și resursele proprii comunitare. În primul rând, printr-o derogare specifică, adoptarea unei decizii unanime a Consiliului pe baza unei propuneri a Comisiei este necesară în conformitate cu articolul 8 alineatul (1) din Regulamentul (CE) nr. 448/98 al Consiliului. În al doilea rând, este stabilit că alocarea de SIFMI constituie o modificare importantă în VNB și că, în conformitate cu al doilea paragraf din articolul 2 alineatul (7) din Decizia 2000/597/CE, Euratom a Consiliului din 29 septembrie 2000 și respectiv din Decizia 2007/436/CE, Euratom a Consiliului din 7 iunie 2007, Consiliul hotărăște, în mod unanim la propunerea Comisiei și după consultarea Parlamentului European, dacă aceste modificări se aplică în sensul ambelor decizii.

Alocarea de SIFMI pentru stabilirea VNB folosit pentru bugetul și resursele proprii comunitare ar avea un impact semnificativ asupra contribuțiilor statelor membre la resursele proprii și ar modifica, de asemenea, plafoanele pentru plăți și angajamente astfel cum au fost stabilite în conformitate cu articolul 3 din ambele decizii. Din aceste motive, Comisia consideră că alocarea de SIFMI determină modificări semnificative în VNB.

Prin urmare, prezenta comunicare a Comisiei include o propunere de decizie a Consiliului prin care:

- în temeiul articolului 8 alineatul (1) din Regulamentul Consiliului nr. 448/98, articolul 1 prevede că SIFMI ar fi alocate în prezent pentru stabilirea venitului național brut (VNB) folosit pentru bugetul Comunităților Europene și resursele proprii ale acestora;

- în temeiul celui de al doilea paragraf din articolul 2 alineatul (7) și al articolului 3 din Decizia 2000/597/CE, Euratom a Consiliului, articolul 2 prevede că SIFMI se aplică în sensul acestei decizii în perioada 1 ianuarie 2005 - 31 decembrie 2006;

- în temeiul celui de al doilea paragraf din articolul 2 alineatul (7) și al articolului 3 din Decizia 2007/436/CE, Euratom a Consiliului, articolul 3 prevede că SIFMI se aplică în sensul acestei decizii începând cu 1 ianuarie 2007.

ALOCAREA DE SIFMI PENTRU RESURSELE PROPRII ALE COMUNITăţII

Disponibilitatea datelor SEC 95 cu SIFMI alocate

Regulamentul (CE) nr. 448/98 al Consiliului a definit alocarea de SIFMI în SEC 95 și a cerut statelor membre Prezentarea rezultatelor calculelor pe parcursul unei perioade de tranziție (articolul 4) urmată de o Evaluare a rezultatelor (articolul 5). Această evaluare a fost satisfăcătoare și Regulamentul (CE) nr. 448/98 al Consiliului a fost în cele din urmă pus în aplicare prin Regulamentul (CE) nr. 1889/2002 al Comisiei, care s-a aplicat de la 1 ianuarie 2005 (articolul 2) și a obligat statele membre să aloce SIFMI în transmiterea datelor SEC 95.

În datele SEC 95 transmise în septembrie/octombrie 2008, toate statele membre au respectat aceste cerințe pentru prima dată, permițând Comisiei să prezinte această propunere.

Alocarea SIFMI pentru VNB folosit pentru resursele proprii

Articolul 8 alineatul (1) din Regulamentul (CE) nr. 448/98 al Consiliului prevede: „Prin derogare de la prezentul regulament, decizia de repartiție a SIFMI pentru stabilirea PIB [produsul național brut, înlocuit ulterior cu conceptul de VNB, începând cu 2002, în temeiul primului paragraf din articolul 2 alineatul (7) din Decizia (CE) nr. 2000/597] folosit pentru bugetul comunitar și resursele proprii ale acestuia este adoptată de Consiliu prin decizie unanimă, la propunerea Comisiei” . Aceasta înseamnă că, prin derogare, Regulamentul (CE) nr. 448/98, care a modificat SEC 95 în ceea ce privește alocarea de SIFMI, nu se aplică pentru stabilirea VNB folosit pentru resursele proprii.

Obiectul prezentei propuneri (articolul 1) este luarea de către Consiliu a unei decizii conform căreia SIFMI ar fi alocate pentru stabilirea VNB folosit pentru resursele proprii. Într-adevăr, este necesar să se folosească cele mai recente concepte statistice pentru resursele proprii și, în consecință, să se definească VNB astfel cum s-a prevăzut de către Comisie în aplicarea SEC 95 în conformitate cu Regulamentul (CE) nr. 2223/96 al Consiliului, astfel cum a fost modificat ulterior.

Aplicarea alocării de SIFMI în sensul Deciziei (CE) nr. 2000/597

Al doilea paragraf din articolul 2 alineatul (7) din Decizia (CE) nr. 2000/597 prevede: „ În cazul modificărilor la SEC 95 care determină schimbări semnificative ale VNB astfel cum a fost stabilit de Comisie, Consiliul, hotărând în unanimitate la o propunere a Comisiei și după consultarea Parlamentului European, decide dacă aceste modificări se aplică în sensul prezentei decizii”. Alocarea SIFMI majorează VNB cu peste 1% în medie, ceea ce, atunci când se aplică metoda descrisă în articolul 3 din Decizia (CE) nr. 2000/597, presupune în special o modificare a plafoanelor stabilite de acest articol. Aceasta înseamnă că alocarea SIFMI constituie o modificare semnificativă în sensul celui de al doilea paragraf din articolul 2 alineatul (7), menționat anterior.

Obiectul prezentei propuneri (articolul 2) este de a aplica, numai pentru anii 2005 și 2006, alocarea de SIFMI în sensul Deciziei (CE) nr. 2000/597.

Aplicarea alocării de SIFMI în sensul Deciziei (CE) nr. 2007/436

Al doilea paragraf din articolul 2 alineatul (7) din Decizia (CE) nr. 2007/436 prevede: „ În cazul modificărilor la SEC 95 care determină schimbări semnificative ale VNB astfel cum a fost stabilit de Comisie, Consiliul, hotărând în unanimitate la o propunere a Comisiei și după consultarea Parlamentului European, decide dacă aceste modificări se aplică în sensul prezentei decizii”. Alocarea SIFMI majorează VNB cu peste 1% în medie, ceea ce, atunci când se aplică metoda descrisă în articolul 3 alineatul (3) din Decizia (CE) nr. 2007/436, presupune în special o modificare a plafoanelor stabilite de acest articol. Aceasta înseamnă că alocarea SIFMI constituie o modificare semnificativă în sensul celui de al doilea paragraf din articolul 2 alineatul (7), menționat anterior.

Obiectul prezentei propuneri (articolul 3) este de a aplica, începând cu 2007, alocarea de SIFMI în sensul Deciziei (CE) nr. 2007/436.

Intrarea în vigoare și efecte

Intrarea în vigoare este prevăzută începând cu 1 ianuarie 2005 și corespunde cu intrarea în vigoare a Regulamentului (CE) nr. 1889/2002 al Comisiei.

2009/0068 (CNS)

Propunere de

DECIZIE A CONSILIULUI

privind alocarea de servicii de intermediere financiară măsurate indirect (SIFMI) pentru stabilirea venitului național brut (VNB) folosit pentru bugetul Comunităților Europene și resursele proprii ale acestora

(//CE, Euratom)

CONSILIUL UNIUNII EUROPENE,

având în vedere al doilea paragraf din articolul 2 alineatul (7) din Decizia 2000/597/CE, Euratom a Consiliului din 29 septembrie 2000 și respectiv Decizia 2007/436/CE, Euratom a Consiliului din 7 iunie 2007,

având în vedere propunerea Comisiei,

având în vedere avizul Parlamentului European[1],

având în vedere avizul Curții de Conturi[2],

întrucât:

1. Articolul 8 alineatul (1) din Regulamentul (CE) nr. 448/98 al Consiliului din 16 februarie 1998 de completare și de modificare a Regulamentului (CE) nr. 2223/96 în ceea ce privește alocarea de servicii de intermediere financiară măsurate indirect (SIFMI) în cadrul sistemului european de conturi naționale și regionale (SEC)[3] prevede că decizia de alocare a serviciilor de intermediere financiară măsurate indirect (SIFMI) pentru stabilirea venitului național brut folosit pentru bugetul și resursele proprii comunitare este adoptată de Consiliu. Începând cu 2002, conceptul de produs național brut a fost înlocuit cu conceptul de venit național brut (VNB), în temeiul primului paragraf din articolul 2 alineatul (7) din Decizia 2000/597/CE, Euratom a Consiliului din 29 septembrie 2000 privind sistemul de resurse proprii al Comunităților Europene[4].

2. Este necesar să se folosească cele mai recente concepte statistice pentru bugetul și resursele proprii comunitare, în special în ceea ce privește stabilirea VNB astfel cum se prevede de către Comisie în aplicarea sistemului european de conturi naționale și regionale (SEC 95). Prin urmare, SIFMI ar trebui alocate pentru stabilirea VNB pentru bugetul și resursele proprii comunitare.

3. În conformitate cu al doilea paragraf din articolul 2 alineatul (7) din Decizia 2000/597/CE, Euratom a Consiliului, atunci când modificările la sistemul european de conturi naționale și regionale determină modificări semnificative în venitul național brut, astfel cum a fost stabilit de Comisie, Consiliul trebuie să hotărască dacă aceste modificări se aplică în sensul deciziei. În mod similar, al doilea paragraf din articolul 2 alineatul (7) din Decizia 2007/436/CE, Euratom a Consiliului din 7 iunie 2007 privind sistemul de resurse proprii al Comunităților Europene[5], prevede că, atunci când modificările la sistemul european de conturi naționale și regionale determină modificări semnificative în venitul național brut, astfel cum a fost stabilit de Comisie, Consiliul trebuie să hotărască dacă aceste modificări se aplică în sensul deciziei.

4. Alocarea de SIFMI determină o modificare semnificativă în sensul celui de al doilea paragraf din articolul 2 alineatul (7) din Decizia 2000/597/CE, Euratom deoarece majorează VNB cu peste 1% în medie și implică, atunci când se aplică metoda descrisă la articolul 3 din decizie, o modificare a plafoanelor stabilite de acest articol. Din aceleași motive, alocarea de SIFMI determină o modificare semnificativă în sensul celui de al doilea paragraf din articolul 2 alineatul (7) din Decizia 2007/436/CE, Euratom.

5. Prin urmare, alocarea de SIFMI ar trebuie să se aplice în sensul deciziilor 2000/597/CE, Euratom și 2007/436/CE, Euratom.

6. Regulamentul (CE) nr. 1889/2002 din 23 octombrie 2002 privind punerea în aplicare a Regulamentului (CE) nr. 448/98 al Consiliului se aplică începând cu 1 ianuarie 2005.

7. Prin urmare, din motive de coerență, prezenta decizie ar trebui să intre în vigoare la 1 ianuarie 2005. În consecință, alocarea de SIFMI pentru stabilirea VNB pentru bugetul și resursele proprii comunitate ar trebui să se aplice în sensul Deciziei 2000/597/CE, Euratom în perioada 1 ianuarie 2005 – 31 decembrie 2006, deoarece decizia respectivă a fost abrogată prin Decizia 2007/436/CE, Euratom începând cu 1 ianuarie 2007. Această alocare ar trebui să se aplice în sensul Deciziei 2007/436/CE, Euratom începând cu 1 ianuarie 2007, dată la care decizia a intrat în vigoare,

DECIDE:

Articolul 1

Serviciile de intermediare financiară măsurate indirect sunt alocate pentru stabilirea venitului național brut pentru bugetul și resursele proprii comunitare.

Articolul 2

Alocarea de servicii de intermediere financiară măsurate indirect în temeiul articolului 1 se aplică în sensul Deciziei 2000/597/CE, Euratom în perioada 1 ianuarie 2005 – 31 decembrie 2006.

Articolul 3

Alocarea de servicii de intermediere financiară măsurate indirect în temeiul articolului 1 se aplică în sensul Deciziei 2007/436/CE, Euratom începând cu 1 ianuarie 2007.

Articolul 4

Prezenta decizie intră în vigoare la data publicării sale în Jurnalul Oficial al Uniunii Europene .

Decizia produce efecte de la 1 ianuarie 2005.

Adoptată la Bruxelles,

Pentru Consiliu

Președintele

[1] JO C [...], [...], p. [...].

[2] JO C [...], [...], p. [...].

[3] JO L 58, 27.2.1998, p. 1.

[4] JO L 253, 07.10.2000, p. 42.

[5] JO L 163, 23.6.2007, p. 17.